钦定古今图书集成/明伦汇编/家范典/第040卷 > 《戒子孙文》宋·邵雍
## 钦定古今图书集成/明伦汇编/家范典/第040卷 > 《戒子孙文》宋·邵雍

上品之人不教而善，中品之人教而后善，下品之人
教亦不善。不教而善，非圣而何？教而后善，非贤而何。
教亦不善，非愚而何。是知善也者，吉之谓也；不善也
者，凶之谓也。吉也者，目不观非礼之色，耳不听非礼
之声，口不道非礼之言，足不践非礼之地。人非善不
交，物非义不取，亲贤如就芝兰，避恶如畏蛇蝎。或曰：
“不谓之吉人”则吾不信也。凶也者，语言诡谲，动止阴
险，好利习非，贪淫乐祸，疾良善如仇隙，犯刑宪如饮
食，小则殒身灭性，大则覆宗绝嗣。或曰：“不谓之凶人
则吾不信也。”《传》有之曰：“吉人为善惟日不足；凶人为
不善，亦惟日不足。”汝等欲为吉人乎？欲为凶人乎？